秋懷 十三
作者：孟郊
朝代：唐

paragraphs: 霜氣入病骨，老人身生冰。
衰毛暗相刺，冷痛不可勝。
鷕鷕伸至明，強強攬所憑。
瘦坐形欲折，腹飢心將崩。
勸藥左右愚，言語如見憎。
聳耳噎神開，始知功用能。
日中視餘瘡，暗隙聞繩蠅。
彼齅一何酷，此味半點凝。
潛毒爾無厭，餘生我堪矜。
凍飛幸不遠，冬令反心懲。
出沒各有時，寒熱苦相凌。
仰謝調運翁，請命願有徵。